**Astăzi înfloresc**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-ar fi plăcut să pot zbura spre tine

În fiecare zi când mă trezesc,

Să nu mai las privirile haine

Să murdărească tot ce prețuiesc.

Se nasc și mor atâtea cabotine,

În urma lor doar un surâs grotesc

Se-nalță în decor, fără rușine,

Eu lângă tine astăzi înfloresc,

Polenul se revarsă din stamine

Și mi se pare totu-așa firesc,

Când visul meu se-mbracă cu ondine

Simt că te am și pot să te iubesc.

- Să nu-mi vorbeşti despre trecut, iubite,

Eu n-am trecut, ci doar un timp prezent

Conjug sub geana toamnei poleite

Cu fericiri ce nu au precedent.

Şi nu privesc în urmă când pe buze

Port mustul dulce-al dragostei târzii,

În ochi pasional şi fără scuze

Ascund o lume-a noastră şi tu ştii

Că pentru tine-aş traversa pământul

Şi-aş inventa un alt dicţionar,

Că n-am echivalent pentru cuvântul

„Ador” rostit în mod excedentar.

Ioan Grigoraș Liliana Trif